Zucca poengløs da Rangers ble knust
Etter scoringer i tre kamper på rad og storspill i sesonginnledningen var det knyttet store forventninger til Zuccarello før nattens kamp, men nordmannen fikk det ikke til å stemme i Xcel Energy Center i St. Paul. «Zucca» var ikke inolvert i noen av Rangers' scoringer, og var isteden på isen ved to av Wilds scoringer og endte med -2 i statistikken. Rangers kom under midtveis i den første perioden, og kom seg aldri tilbake i balanse i scoringsprotokollen. Til slutt ble det 5-2 til Minnesota Wild. Andreas Martinsen (25) har også rukket å gjøre seg bemerket i NHL denne sesongen. Natt til fredag møtte Martinsen og Colorado Avalanche New York Islanders, og nordmannen noterte seg for en assist på kampens første mål, etter at han vant pucken på Islanders halvdel, og fikk dyttet den tilbake til Francois Beauchemin. Beauchemin limte pucken helt oppe i krysset fra langt hold. Islanders utlignet ved Brock Nelson tidlig i andre periode, men Beauchemin var ikke ferdig for kvelden. Med mindre enn fire minutter igjen på klokken sendte han pucken inn foran mål, hvor Islanders' Mikhail Grabovski var uheldig og styrte pucken i mål med skøyten sin. Det ble ikke flere mål, og Martinsen kan feire lagets fjerde seier på rad. 25-åringen spilte i underkant av 13 minutter, og var på isen ved begge lagets scoringer.
(Minnesota Wild - New York Rangers 5-2) Mats Zuccarello Aasen (28) kunne scoret for fjerde gang på rad for Rangers, men spilte ingen stor kamp i St. Paul.